**Esteban Félix Granero Molina** (s. 2. heinäkuuta 1987 Madrid, Madridin alue, Espanja) on espanjalainen jalkapalloilija, pelipaikaltaan keskikenttäpelaaja. Hän edustaa espanjalaista Marbellaa. Granero on monipuolinen pelaaja, joka kykenee pelaamaan hyökkäävässä roolissa sekä keskikentän keskustassa että molemmilla laidoilla. Hänet tunnetaan myös vapaapotkuistaan sekä taidostaan lukea ja rakentaa peliä.

Jalkapalloilun ohella Granero opiskelee psykologiaa Camilo José Celan yliopistossa.

Seurajoukkueura
---------------

Granero liittyi kasvattajaseuransa Real Madridin junioreihin kahdeksanvuotiaana. Kaudella 2005–2006 hän pelasi Real Madridin C-joukkueessa ja kaudeksi 2006–2007 hän nousi B-joukkue Castillaan, joka pelasi tuolloin Espanjan toiseksi korkeimmalla sarjatasolla Segunda Divisiónissa. Kesällä 2007 Granero teki vuoteen 2011 ulottuvan jatkosopimuksen seuran kanssa, mutta kaudeksi 2007–2008 hänet lainattiin naapuriseura Getafeen.

Getafessa Granero sai vastuuta sekä Espanjan pääsarjassa Primera Divisiónissa, Espanjan cupissa Copa del Reyssä että UEFA Cupissa. Ensimmäisen pääsarjaottelunsa hän pelasi Espanyolia vastaan 16. syyskuuta 2007, ja kauden 2007–2008 aikana hän oli kentällä 27 sarjaottelussa, joissa hän teki kolme maalia. Getafe ylsi Espanjan cupin loppuotteluun, jossa Granero teki joukkueensa ainoan maalin Valencian voittaessa 3–1. Kauden päätyttyä siirrosta tehtiin pysyvä, ja Granero allekirjoitti seuran kanssa viisivuotisen sopimuksen. Real Madrid säilytti itsellään kuitenkin takaisinosto-oikeuden. Kaudella 2008–2009 Graneron vastuu Getafessa kasvoi entisestään. Hän pelasi 35 sarjaottelussa, joista suurimmassa osassa avauskokoonpanossa, ja teki viisi maalia. Maaleista viimeinen syntyi kauden päätösottelussa ja pelasti Getafen putoamiselta.

Heinäkuussa 2009 Real Madrid hankki Graneron takaisin joukkueeseensa neljällä miljoonalla eurolla. Hän teki ensiesiintymisensä joukkueessa 12. syyskuuta 2009 ottelussa Espanyolia vastaan. Graneron ensimmäinen kausi sujui kohtalaisissa merkeissä, mutta varsinaista läpimurtoaan avauskokoonpanoon hän ei kuitenkaan onnistunut tekemään.

Maajoukkueura
-------------

Granero oli mukana voittamassa alle 19-vuotiaiden Euroopan-mestaruutta vuonna 2006. Kesällä 2007 hän pelasi Espanjan joukkueessa alle 20-vuotiaiden maailmanmestaruuskilpailuissa ja kesällä 2009 alle 21-vuotiaiden Euroopan-mestaruuskilpailuissa.

Saavutukset
-----------

* Alle 19-vuotiaiden Euroopan-mestaruus: 2006

Lähteet
-------

1. ↑  Esteban Granero (Arkistoitu – Internet Archive) Getafe CF. Viitattu 13.7.2008.
2. ↑  Esteban Granero Real Madrid. Viitattu 9.8.2007.
3. ↑  Esteban Granero: "Lo mental se tiene un poco olvidado en el fútbol"  5.12.2009. El País. Viitattu 3.4.2011. (espanjaksi)
4. ↑  Granero amplía su contrato Real Madrid. Viitattu 9.8.2007.
5. ↑  Granero, cedido al Getafe SAD Real Madrid. Viitattu 1.9.2007.
6. ↑  Ficha del jugador LFP. Viitattu 13.7.2008.
7. ↑  Granero ficha por el Getafe Marca. Viitattu 13.7.2008.
8. ↑  El ’Geta’ esquiva el drama con suspense Marca. Viitattu 23.7.2009.
9. ↑  El Madrid pagará hoy los 4 kilos de la recompra de Granero Marca. Viitattu 23.7.2009.
10. ↑  Comunicado oficial Real Madrid. Viitattu 23.7.2009.
11. ↑  Bueno too good for Scotland UEFA. Viitattu 9.8.2007.
12. ↑  FIFA U-20 World Cup Canada 2007 (Arkistoitu – Internet Archive) FIFA. Viitattu 9.8.2007.
13. ↑  Player Profile UEFA. Viitattu 23.7.2009.

Aiheesta muualla
----------------

* EstebanGranero.Net (Arkistoitu – Internet Archive)
* Esteban Graneron esittely Real Madridin sivustolla (espanjaksi)
* Esteban Graneron tilastot BDFutbol-sivustolla (englanniksi)

Espanjan alle 21-vuotiaiden joukkue – Jalkapallon alle 21-vuotiaiden EM-kilpailut 2009
1 Jiménez |
2 Torres |
3 Monreal |
4 J. García |
5 Torrejón |
6 Martínez |
7 Sisi |
8 R. García |
9 Bojan |
10 Jurado |
11 Granero |
12 Azpilicueta |
13 Asenjo |
14 Sánchez |
15 Flores |
16 Marcano |
17 Capel |
18 Suárez |
19 Xisco |
20 Pereira |
21 López |
22 León |
23 Adán |
Valmentaja López Caro